হাইলাকান্দি এস কে রায় হাসপাতালের দুর্দশা নিয়ে অসমের স্বাস্থ্যমন্ত্রীকে নালিশ জানাল বিজেপি। আজ হাইলাকান্দি টাউন মণ্ডলের তরফে স্বাস্থ্যমন্ত্রীর কাছে এ বিষয়ে স্মারকপত্র পাঠানো হয়েছে। কমিটির সভাপতি মানব চক্রবর্তীর নেতৃত্বে বিজেপি প্রতিনিধিদল গত সপ্তাহে এস কে রায় হাসপাতাল পরিদর্শন করেন। হাসপাতাল কর্তৃপক্ষের সঙ্গে সেখানকার বিভিন্ন সমস্যা নিয়ে আলোচনা  করেন তাঁরা। স্মারকপত্রে বিজেপি জানিয়েছে, ওই হাসপাতালে ২৪ জন চিকিৎসক প্রয়োজন হলেও, বর্তমানে মাত্র ৯ জন চিকিৎসক কর্মরত রয়েছেন। কোনও বিশেষজ্ঞ চিকিৎসক নেই। হাসপাতালে নেই স্থায়ী সুপার। ভারপ্রাপ্ত এক চিকিৎসক সেই দায়িত্ব সামলাচ্ছেন। ওই হাসপাতালে চিকিৎসার অনেক সরঞ্জাম নেই বলেও বিজেপি অভিযোগ করেছে। বাজিতে নজর। কালীপুজো ও দীপাবলির আগে হাইলাকান্দিতে আতসবাজির উপর কঠোর নজরদারি জারি করল জেলা প্রশাসন। জেলাশাসক মলয় বরা শব্দবাজি ও অন্য আতসবাজি ব্যবহারে রাশ টানতে ওই পদক্ষেপ করেছেন। জেলা প্রশাসন জানিয়েছে, জোর করে চাঁদা আদায়, খোলা জায়গায় আতসবাজি না ফাটানো, বেশি ডেসিবেলের শব্দবাজির ব্যবহারে নিষেধাজ্ঞা জারি  হয়েছে। নিষিদ্ধ হয়েছে জুয়াখেলাও।